SET ปรับขึ้นต่อ-ขานรับราคาน้ำมันฟื้นเคาะ 17 หุ้นเด็ดเก็ง Outperform ตลาด
นักวิเคราะห์มองดัชนีหุ้นไทยวันนี้มีแนวโน้มปรับตัวขึ้นต่อ โดยมีแรงหนุนจากกลุ่มพลังงานที่ฟื้นตัวตามราคาน้ำมันโลกที่ปรับตัวขึ้น อีกทั้งยังมีปัจจัยบวกจาก ECB ส่งสัญญาณกระตุ้นเศรษฐกิจ
25 ม.ค. 2559

ข่าวหุ้นธุรกิจออนไลน์รายงาน เช้านี้ ณ เวลา 9.18 น. ค่าเงินบาทอยู่ที่ 35.94 บาทต่อเหรียญ ขณะที่ตลาดหุ้นเอเชียปรับตัวเพิ่มขึ้นในช่วงเช้าวันนี้ ตามทิศทางของตลาดหุ้นทั่วโลก โดยได้รับแรงหนุนจากราคาน้ำมันที่ฟื้นตัว รวมถึงถ้อยแถลงของนายมาริโอ ดรากี ประธานธนาคารกลางยุโรป (ECB) ที่ส่งสัญญาผ่อนคลายนโยบายรอบใหม่
นักวิเคราะห์มองดัชนีหุ้นไทยวันนี้มีแนวโน้มปรับตัวขึ้นต่อ โดยมีแรงหนุนจากกลุ่มพลังงานที่ฟื้นตัวตามราคาน้ำมันโลกที่ปรับตัวขึ้น อีกทั้งยังมีปัจจัยบวกจาก ECB ส่งสัญญาณกระตุ้นเศรษฐกิจ
หุ้นเด่นเลือก KBANK, KTB, ADVANC, PTT, PTTEP, PTT, PTTGC, KTB, LIT, TPIPL, SCN
 
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ เปิดเผยว่า ตลาดหุ้นไทยเช้านี้คาดว่าจะปรับตัวขึ้นในทิศทางเดียวกับตลาดหุ้นอื่นในภูมิภาคเอเชียที่เช้านี้ต่างอยู่ในแดนบวกกันหมดเฉลี่ยราว 1% ภายหลังจากที่ราคาน้ำมันได้บวกแรงเป็นวันที่ 2 และนักลงทุนยังคาดหวังมาตรการกระตุ้นเศรษฐกิจเพิ่มจากธนาคารกลางยุโรป(ECB) และธนาคารกลางญี่ปุ่น(BOJ) ซึ่งทาง ECB ก็ว่าอาจจะมีการกระตุ้นเศรษฐกิจเพิ่มในการประชุมรอบหน้าเดือนมี.ค. ส่วนทาง BOJ จะมีการประชุมในวันที่ 28-29 ม.ค.นี้ ซึ่งก็ต้องติดตามดู
ส่วนตลาดหุ้นไทยก็เริ่มมีสัญญาณบวกจากนักลงทุนต่างชาติ และเงินบาทที่แข็งค่าขึ้นด้วย น่าจะหนุนให้นักลงทุนต่างชาติเข้ามาซื้อได้ในระยะสั้น โดยน่าจะมีแรงซื้อคืนตามมาด้วย
พร้อมให้แนวรับ 1,265 จุด ส่วนแนวต้าน 1,290-1295 จุด
 
บล.เคจีไอ ระบุในบทวิเคราะห์ (25 ม.ค.) ว่าคาดดัชนีบวกต่อ หนุนโดยหุ้นน้ำมันและทุนต่างชาติดูดีขึ้น แต่ดัชนีอาจชะลอแถวแนวต้านถัดไปที่ 1,279 ด้านเงินทุนต่างชาติน่าจะเข้าเก็งกำไรหุ้นเอเชียและ SET ต่อ ตามสัญญาณค่าเงินบาทที่แข็งเร็วเมื่อวันศุกร์หลัง ECB ส่งสัญญาณกระตุ้นทางการเงินเพิ่ม และที่ประชุม US FOMC สัปดาห์นี้ไม่ขึ้นดอกเบี้ยหลังเงินเฟ้ออยู่ในระดับต่ำและตลาดการเงินโลกเพิ่งผ่านช่วงปั่นป่วนมา ทั้งนี้ ปัจจัยภายนอกดูเป็นบวกมากขึ้นและเราแนะนำซื้อเก็งกำไรต่อ คงมองเป้าดัชนีไตรมาส 1/59 ที่ 1,330 จุด
หุ้นเด่นวันนี้เก็งกำไร PTTGC-LIT
 
บล.ธนชาต ระบุในบทวิเคราะห์ (25 ม.ค.) ว่าSET มีแนวโน้มฟื้นตัวต่อเนื่องจากปลายสัปดาห์ก่อน ด้วยเป้าหมาย 1,280/1,300-1,320 จุด จาก 1) กลุ่มพลังงานได้ผลดีจากราคาน้ำมันฟื้นตัว +10% เมื่อคืนวันศุกร์ที่ผ่านมา 2) ความคาดหวังต่อมาตรการกระตุ้นเศรษฐกิจเพิ่มเติมของ ECB ในเดือน มี.ค. และการประชุม BOJ วันที่ 28-29 ม.ค.นี้ 3) การประชุม Fed วันที่ 26-27 ม.ค.นี้ คาดคงดอกเบี้ย และส่งสัญญาณชะลอการขึ้นดอกเบี้ยตลอดปี 2016 โดยล่าสุด Implied Fed Fund Futures คาด Fed ขึ้นดอกเบี้ยเพียง 2 ครั้งในปีนี้ จากปลายปีก่อนคาดขึ้นดอกเบี้ย 4 ครั้ง และ 4) สถิติในอดีต SET ให้ผลตอบแทนเป็น “บวก” 8 ปีในเดือน ก.พ.-เม.ย.ช่วง 10 ปีก่อนหน้านี้
หุ้นใหญ่ที่ปรับลดลงแรงก่อนหน้ามีแนวโน้มกลับมา Outperform รวมไปถึงการทำ Short-Covering ก่อนฤดูจ่ายเงินปันผล แนะนำ “ซื้อ” PTT (น้ำมันฟื้นตัว PBV 0.90 ต่ำกว่าวิกฤติปี 2008 ที่ 1x), PTTGC, KTB (คุณภาพสินทรัพย์ดีขึ้น ปันผลสูง), ADVANC (เป้าหมาย Short-Covering)
 
บล.ซีไอเอ็มบี (ประเทศไทย) ระบุในบทวิเคราะห์ (25 ม.ค.) ว่าภาพการลงทุนในอาทิตย์นี้ คาดจะรีบาวน์ไปทดสอบ 1300 จุด หากผ่านจะขึ้นไปที่ระดับ 1320-1330 จุด หลังตลาดซึมทราบข่าวในเชิงลบไปมากแล้ว โดยราคาน้ำมันอาจดีดตัวขึ้นไปที่ระดับ 34-35 ดอลลาร์ ซึ่งจะทำให้ตลาดหุ้นทั่วโลกดีดตัวตามนอกนั้นหากผลการประชุม FOMC ออกมาว่า FED กังวลกับเหตุการณ์ในปัจจุบัน ก็น่าจะเป็นผลบวกกับตลาดหุ้นทั่วโลก วันนี้มองทิศทางดัชนี SET จะขึ้นต่อจากแรงหนุนของราคาน้ำมัน ผลดำเนินงานกลุ่มธนาคารพาณิชย์ และการเปิดบวกของดัชนีตลาดหุ้นภูมิภาค ส่วนปัจจัยลบจากการพบผู้ป่วยเมอร์ส คาดไม่น่าส่งผลต่อตลาดเนื่องจากอยู่ในการควบคุม โดยวันนี้มองแนวต้านที่ 1280-1285 จุด ส่วนแนวรับที่ 1264-1260 จุด
Technical Pick:
 TPI Polene (TPIPL TB; THB 2.12) – ซื้อ
 Scan Inter (SCN TB; THB 7.40) – ซื้อ
 
บล.แอพเพิล เวลธ์ ระบุในบทวิเคราะห์ (25 ม.ค.) ว่าตลาดหุ้นไทยศุกร์ที่ผ่านมาปิด +1.80 %  ต่างชาติ , สถาบัน และพอร์ตโบรกเกอร์เป็นผู้ซื้อสุทธิ โดยพอร์ตโบรกเกอร์ซื้อสุทธิ 2 วันทำการจำนวน 3.7 พัน ลบ. ส่วนต่างชาติยังคงมีสถานะ Long ใน Index Futures ต่อเนื่องอีก 8.5 พันสัญญา ภาวะการซื้อขายโดยรวมเริ่มฟื้นตัวหลังจากราคาน้ำมันตลาดโลกปรับตัวสูงขึ้น จากภาวะอากาศหนาวเย็นในสหรัฐและสถานการณ์ไม่สงบในลิเบีย ประกอบกับค่าเงินหยวนและตลาดเกิดใหม่เริ่มแข็งค่า ส่งผลบวกให้แรงซื้อเริ่มกลับเข้าสู่ตลาดหุ้นอีกครั้ง
กลยุทธ์การลงทุน ประเมินจากปัจจัยความเสี่ยงที่ลดลง น่าจะส่งผลบวกต่อทิศทาง SET ยังคงอยู่ภาวะฟื้นตัวโดยคาดมีโอกาสปรับตัวขึ้นไปที่ระดับแนวต้าน 1,294 – 1,313 จุด ในระยะสัปดาห์ แนะนำซื้อ KBANK , KTB , ADVANC , PTT , PTTEP ซึ่งคาดยังได้แรงหนุนจากแรงซื้อ Cover Short
 